**Dudul**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dudule din dosul curţii,

Tu ţineai pe creanga ta

Leagănul ce-n umbra serii

Gândul meu îl legăna.

Şi mă arunca spre stele

În năvalnicul avânt

Şi mă cobora în braţe

Înapoi către pământ.

Împânzind, puzderii, cerul,

Stelele îmi licăreau.

Raze palide de lună

Peste faţă îmi cădeau.

Nimeni nu era ca mine,

Legănat şi fericit.

Aş fi stat aşa de-a pururi,

Prunc pe veci m-aş fi oprit.

Dar nemernicia vremii,

Timpul, veşnic vagabond,

M-a gonit nebun de-acolo.

N-aveam unde să m-ascund.

Stelele luceau departe,

Luna răsărea prea sus,

Alungat mereu din astăzi

Tot în mâine m-am ascuns.

Până am albit la tâmple

Azi un fir, mâine vreo trei.

Leagănul din dosul curţii

L-am ascuns în nicăieri.

Şi tu, dudule, îmi pare

C-ai zăpezi pe fruntea ta

Şi atârni în loc de leagăn

Ramuri putrede din ea.

Or vrea stelele ca mâine

Să ne vadă legănând

Bucuroşi, dar umbra serii

Ne-o găsi pe sub pământ.